Jaaka go bontshitswe pelenyana, Baebele e re kgothaletsa go ‘intlafatsa leswe lengwe le lengwe la nama le moya.’ Mo metlheng ya ga Jesu Keresete, batho ba le bantsi go akaretsa le baeteledipele ba bodumedi ba Bajuda ba ne ba feteletsa dilo malebana le go nna phepa mo mmeleng mme ba itlhokomolosa melao ya boitsholo le ya semoya. (Mareko 7:1-5) Jesu o ne a baakanya tsela e e phoso e ba neng ba akanya ka yone ka go re: “Ga go na sepe se se tswang ka kwa ntle se se fetelang mo teng ga motho se se ka mo leswafatsang, e re ka se fetela . . . mo teng ga mala a gagwe, se bo se fetela ka kwa ntle mo teng ga mosele wa maswe.” A bo a oketsa ka go re: “Se se tswang mo mothong ke sone se se leswafatsang motho; gonne mo teng, mo pelong ya batho, go tswa dikakanyo tse di utlwisang botlhoko: dikgokafalo, bogodu, dipolao, maakafalo, dikeletso tsa bopelotshetlha, ditiro tse di boikepo, tsietso, boitshwaro jo bo repileng, leitlho le le lefufa, . . . go tlhoka tekatekano. Dilo tseno tsotlhe tse di boikepo . . . di leswafatsa motho.”—Mareko 7:18-23.